
U članku se kontinuitet štovanja sv. Marka Križevčanina u Križevcima 1905. — 1969. razmatra na 


četiri primjera: 1. svečana proslava beatifikacije Marka Križevčanina 1905. godine; 2. svečana proslava 
dvadesetogodišnjice beatifikacije 1925. godine; 3. štovanje sv. Marka Križevčanina u komunističkoj 
Jugoslaviji, u vrijeme kada je župnik bio vlč. dr. Stjepan Kranjčić (župnik 1952. — 1968.); 4. svečana 


proslava 350. godišnjice mučeničke smrti sv. Marka Križevčanina 1969. godine. 
Iz navedenih primjera autor zaključuje da su Križevčani kontinuirano štovali sv. Marka Križevčani- 
na od 1905. godine te da su prepoznali u sv. Marku Križevčaninu njegove temeljne krjeposti: poniznost 


i ustrajnost u katoličkoj vjeri. 


Ključne riječi: sv. Marko Križevčanin, štovanje sv. Marka Križevčanina, Križevci, hrvatski svetci 


O štovanju sv. Marka Križevčanina u 
Križevcima već se pisalo u dvije važne knjige o 
sv. Marku. Za razdoblje nakon 1995. godine, kada 
je papa Ivan Pavao II. proglasio svetima Košičke 
mučenike Marka Križevčanina, Stjepana Pongratza 
i Melkiora Grodeckoga, vrlo je solidan izvor po- 
dataka knjiga Sv. Marko Križevčanin u prilozima 
Glasa Koncila (Zagreb, Glas Koncila, 2009.). Sto- 
ga u radu ne iznosim podatke o štovanju sv. Marka 
Križevčanina godine 1995. ni nakon te godine. 
Kratak pregled štovanja sv. Marka Križevčanina 
od 1905. do 1995. iznio je Ivan Peklić u svojoj 
knjizi Hrvatski mučenik sveti Marko Križevčanin: 
život sv. Marka Križevčanina (Veda, Križevci, 
1995.). U radu sam pokušao razdoblje štovanja 
sv. Marka Križevčanina u Križevcima od 1905. 
do 1969., kada je križevačka crkva sv. Ladislava 
dobila za suzaštitnika sv. Marka Križevčanina, 
nadopuniti novim podatcima. 

Naslov rada potiče na dva pitanja. Jedno je: 
Kako su Križevčanke i Križevčani štovali svojega 
sugrađanina, sv. Marka Križevčanina? ali još je 
važnije: Tko je sv. Marko Križevčanin? Od 1995., 
kada je svečano, zajedno s dvojicom svojih drugo- 

va, Košičkim mučenicima Stjepanom Pongratzom 
i Melkiorom Grodeckim, proglašen svetim, napi- 
sano je i objavljeno u Hrvatskoj mnogo tekstova o 
sv. Marku, izrečeno je mnogo propovijedi. Tako 
znamo o životu sv. Marka Krizina sve što se 
moglo saznati, a u propovijedima je ponajviše 
naglašavano kako sv. Marko daje primjer čvrste, 
nepotkupljive katoličke vjere. 


Kada se pitamo tko je sv. Marko Križevčanin, 
pitamo se: kakva je njegova osoba? Za čime je sv. 
Marko čeznuo, koja je bila njegova najveća životna 
želja, koju možda možemo iščitati iz njegova 
života? Ta pitanja nisu neobična jer i mi, vjernici, 
ne dolazimo na sv. misu u crkvu samo kao dio 
katoličke zajednice, nego prije svega kao osobe; 
dolazimo pred Boga sa svojim grijesima, svojim 
tjeskobama, svojim nadama i potrebama, sa svojim 
čežnjama. Tako, kao osobe, svi smo pred Bogom 
jednako vrijedni: 1 oni koji zauzimaju u društvu 
važne položaje kao i oni koji ne uživaju časti i 
posebne odgovornosti, koje se uz časni položaj u 
društvu podrazumijevaju, ili bi se barem trebale 
podrazumijevati. 

Potražit ćemo odgovor na pitanje tko je sv. 
Marko Križevčanin u kratkoj povijesti štovanja sv. 
Marka u Križevcima. 


Prvo odlazimo u godinu 1905., što će možda 
koga i iznenaditi budući da je ove, 2010. godine, 
u jednoj publikaciji, tiskanoj u povodu važne 
crkvene svečanosti, objavljeno da u Križevcima 
nije bilo nikakva spomena bl. Marku prije 1969. 
godine.! 


Godine 1905., 15. siječnja, u Rimu je papa 
Pio X. svečano proglasio svetima trojicu Košičkih 
mučenika. Od tadašnjih hrvatskih tiskovina 
najopširnije je o tome događaju, kao 1 o tadašnjim 
svečanostima u Križevcima, izvještavao dnevni 
list Hrvatstvo, kojega je izdavač bilo Hrvatsko 
katoličko tiskovno društvo — list je izlazio od 
1904. do 1910., a 1905. glavnim mu je i odgo- 
vornim urednikom bio Fran Plevnjak, vjeroučitelj 
u Zemaljskome zavodu za gluhonijeme u Za- 
grebu i autor važne knjige Prilozi za kulturnu 
povijest hrvatskog svećenstva (rad svećenstva na 
školskom-prosvjetnom polju), Zagreb, 1910. U su- 
botu 14. siječnja cijelu prvu stranicu lista Hrvat- 
stvo pokrio je nepotpisani prigodni tekst naslovljen 
Uoči beatifikacije Marka Križevčanina, za koji 
pretpostavljamo da ga je sročio Fran Plevnjak. 
U tome tekstu autor je pokušao opisati osobu sv. 
Marka, a takav se pokušaj poslije nije ponovio. Pa 
evo ulomka iz Hrvatstva iz godine 1905.: 


»(...) Nije on kao svi drugi miljenici Božji 
tražio znanosti samo za sebe, nije je iskao da udo- 


1 Prigodom ređenja prvoga bjelovarsko-križevačkog biskupa mons. 
Vjekoslava Huzjaka objavljena je knjižica Euharistijsko slavlje prigo- 
dom uspostave Bjelovarsko-križevačke biskupije i biskupsko ređenje 
prvoga bjelovarskoga-križevačkog biskupa mons. Vjekoslava Huzjaka 
(priredili Ante Crnčević, Miroslav Martinjak), u kojoj je Stjepan Kožul 
autor teksta Bjelovarsko-križevačka biskupija (Kožul, 2010.). Na 19. 
stranici o štovanju sv. Marka Križevčanina u Križevcima Kožul piše: 
»Za što veće štovanje hrvatskih blaženika silno se zauzimao zagrebački 
nadbiskup dr. Alojzije Stepinac, uz pomoć urednika HKD-a sv. Jero- 
nima dr. Josipa Andrića i drugih. Nadbiskup je i novu župu na Selskoj 
cesti u Zagrebu 1937. godine posvetio blaženomu Marku Križevčaninu. 
U Križevcima nije bilo nikakva spomena bl. Marku. Veće gibanje i 
štovanje bl. Marka počelo je u vrijeme župnika Vida Cipriša, koji je 
ishodio da crkva i sv. Ladislava u križevačkome Gornjem gradu dobije 
kao suzaštitnika bl. Marka te je počeo izdavati župni list Krizinus, a 
1969. godine organizirao veliku svečanost u prigodi 450. obljetnice 
mučeništva bl. Marka, koju je s našim biskupima, svećenicima i Božjim 
narodom predvodio pročelnik Kongregacije za nauk vjere u Rimu kar- 
dinal Franjo Šeper. Otad počinju i godišnja proštenja Markova blagdana 
u njegovu rodnom gradu Križevcima, kod njegove crkve.« Ne samo da 
su Križevčani na razne načine štovali sv. Marka Križevčanina prije 
1969., nego nije istina ni to, kao što ćemo vidjeti, da je župnik Vid 
Cipriš bio glavni organizator velike svečanosti održane u Križevcima 
1969. godine. 


volji svojoj taštini ili radoznalosti. On je uztrajno 
i uspješno hrlio za znanjem, on ga je pribrao radi 
duhovnih potreba svojih 1 svojega bližnjega. Ta, 
sveti su u obće izobraženi duhovi, ovaj više, onaj 
manje — već prema darovima, koje im je Bog dao, 
prema sposobnostima, kojima ih je On obdario. 
Oni potanko poznavaju velebne istine vjere — koje 
mnogo doprinose k običnom, naravskom znanju. 
To znanje posjedovali su mnogi sveti u osobito 
velikom stupnju. Tko je bolje poznavao otajstva 
filozofije nego recimo sv. Augustin i sv. Toma? 
Tko je bolje vladao besjedom 1 bio rječitiji nego 
sv. Ivan Zlatousti ili sv. Bernardo? To eto nalazimo 
svuda, to nalazimo i u našem blaženiku Marku 
Križevčaninu. 

Da, recite mi, tko se diže mišlju više nego li 
sveti, tko imade širi pogled nego li oni? U svietu 
se kvalifikuju kao veliki duhovi oni ljudi, koji 
čeznu za tim, da igraju u svoje doba ulogu i da 
živu u uspomeni malenoga broja učenjaka i to ba- 
rem kroz nekolike naraštaje. No što su ti velikani 
prema Božjim ugodnicima i miljenicima? Posjed 
jedne čestice u svietu izpunja im sve želje. Sveti 
gledaju cio sviet, pa kada ga izporede sa svojim 
neizmjernim čežnjama, nalaze, da je premalen 
za njih. Kada bi im se dala u nasljedstvo vlada 
nad cielim svemirom, oni je ne bi primili, oni bi 
je odbili. Oni znadu, oni osjećaju, da su pozvani 
na uživanje daleko većih dobara, nego li su ona, 
koja im sviet može da dade! Njihova se ambicija 
diže prema neizmjernom nebu, njihova žeđa za 
srećom stišava se samo ufanjem u vječno blažen- 
stvo. U tome leži veličina našega Marka, što mu 
je veliki duh i veliko srce težilo ne za kukavnim 
dobrima ove zemlje, već za onim najvećim dobri- 
ma, koja jedino mogu da udovolje našemu srcu — 
najsavršenijim načinom. Nije blaženi Marko imao 
srca sebeznala, srca samo za sebe zauzeta. Njegov 
život uči protivno. Malo imade srdaca, koja bi 
bila tako topla, požrtvovna i dobrotvorna, kako je 
bilo njegovo srce. Kao svi ugodnici Božji, bili oni 
bogati ili siromašni, bili slavljeni ili grđeni, bili 
mogućni ili nemoćni, hodao je on svietom kao 
i naš Spasitelj svuda »čineći dobro«. Čim je on 
ovjenčan znanjem i utvrđen u pobožnosti došao 
(g. 1615.) u svoju domovinu, provodio je u životu 
ono oduševljenje za svetu vjeru i njezine istine, 
što no ga je bio stekao u vječnom gradu. On je 

tako plamtio za spasenje duša, da je ne samo 
u svome rodnom gradu nego i njegovoj okolici 
karao zlo i opačinu, uklanjao grieh i ljude poticao 
na krepostno živlenje. Još se je većim junakom 
kršćanske ljubavi pokazao, kada je s najvećom 
brzinom pohrlio u grad Košice, da bude od po- 
moći obsjednutim katolicima u gradu, da im pruža 
duhovnu utjehu. Poput sv. Pavla Nolanskoga, sv. 
Franje Borgije, Rajmunda Nonata, sv. Vincen- 
cija Paulskoga postade i blaženi Marko mučenik 
i žrtva ljubavi prema bližnjemu. Ovomu dvojemu: 
znanju i jakosti treba nam se diviti u životu blaže- 
noga Marka. On će nam sutra biti dozvoljen da 
ga štujemo i sazivamo, pa će odatle nastati za nas 
dužnost, da ga nasljedujemo, želimo li, da nam 
bude od koristi njegovo štovanje i sazivanje. 

Uzdignimo dakle svoja srca prema nebu i 
prema Bogu! Blaženi Marko čut će tamo naše 
vapaje, naše uzdisaje. Neka nas sutrašnja beati- 
fikacija napuni i katoličkim i narodnim ponosom. 
Radujmo se s toga i kao katolici i kao Hrvati, pa 
gledajmo da nam novi odvjetnik kod Boga udahne 
što više volje i snage za dobro i izhodi što više 
blagoslova za tolike potrebe našega duha, naših 
obitelji, naše domovine!?? 

Kada vjernik stoji pred Bogom, Bog ne mjeri 
njegove domašaje u znanosti ako je znanstvenik i 
učen čovjek, ili čovjekova postignuća u bilo ko- 
joj struci, nego prije svega Bog gleda čovjekovo 
srce, gleda je li čovjekovo srce okrenuto samo 
sebi ili ima topline i za bližnjega. Tako su svetci 
Božja zrcala u kojima se vidi kakva su naša srca i 
imamo li ljubavi za bližnjega u naše doba, u doba 
u kojemu mi danas živimo. A da su Križevčani 
imali srca za sv. Marka Križevčanina, za bliž- 
njega, potvrđuje izvještaj o tome kako su Križevci 
proslavili beatifikaciju Marka Križevčanina u ne- 
djelju 15. siječnja 1905., kada su se, unatoč velikoj 
studeni, okupili u crkvi sv. Križa i oko nje. Eto 
izvještaja iz lista Hrvatstvo: 


»Križevci, 15. siečnja 1905. 
Proslava beatifikacije blaž. Marka Krizina — 
Križevčanina 

Starodrevni Križevci, taj dični i ponosni grad, 
koji je u slavnoj ali krvavoj hrvatskoj prošlosti 


2 Uoči beatifikacije Marka Križevčanina. Hrvatstvo. 2 (1905.), br. 11. 
str. 1. 

slovio kao jedan od prvih hrvatskih gradova, 
proslavio je dana 15. siečnja riedku slavu, sla- 
vu, kakove još nikada dosele. Toga dana življe 
je zakucalo srce svakoga čestitoga križevačkog 
građanina, grud mu se ponosnije nadimala a na 
licima počivala je neka neobična radost i ponos. 
Da, stari Križevac dočekao je sretan i važan dan, 
da je jedan od njegovih velikih sinova, skromni 
Marko Krizinus proglašen blaženim i uvršten u 
red Božjih ugodnika. 


Već u predvečerje beatifikacije — oko 6 sati — 
unatoč vrlo studenom i burnom vremenu obilazila 
je glavnim ulicama gradska glazba, da navijesti 
početak svečanosti, a cieli je grad bio razsvietljen 
i sve kuće okićene hrvatskim trobojnicama. 


Na sam dan proslave u 10 sati krenula je 
svečana i veličanstvena procesija iz župne crkve 
sv. Ane u staru, historičku crkvu sv. Križa, gdje 
je blaženi Marko bio dvie godine dušobrižnik. 
Liep je pojav, da su u procesiji, kao i kod ciele 
svečanosti sudjelovale sve oblasti, školska mladež 
više i niže pučke, te stručne škole sa učiteljskim 
zborom, nadalje svi cehovi pod svojim zastavama, 
vatrogasno družtvo i gradska glazba. 


Nakon procesije bila je sv. misa, koju je služio 
uz asistenciju vjeroučitelja dra. Juraja Cenkića i 
domaćega kapelana Josipa pl. Valjaka, narodni 
zastupnik 1 župnik koprivnički v. g. Stjepan Zago- 
rac. Dosta velika crkva sv. Križa bila je premalena 
i pretiesna za sav onaj pobožni puk, što se toga 
dana zgrnuo iz bližnje okolice, da dade čast i 
poštovanje hrvatskom sinu, blaženomu Marku, i da 
se preporuči u njegov mogući zagovor. I premda je 
cielo do podne sipao snieg i duvao oštri sjevernjak, 
pobožni je narod gologlav uzdržao vani oko crkve 
sve do konca službe Božje. 


Uzvišenosti proslave odgovarala je prekrasna 
propovied domaćega vjeroučitelja dra. Cenkića. 
Grad Križevci jamačno već davno i davno nije čuo 
tako učene, tako tople 1 veličajne propoviedi kao 
što je bila ova. Već sam pjesnički uvod duboko je 
svakoga slušača dirnuo u srce i na oku mnogoga i 
mnogoga javila se suza ganuća i nekog blaženstva. 
Prikazav u kratkim crtama život, rad i mučeničku 
smrt Marka Krizina, prešao je na to: kako toga 
ugodnika Božjega ne smijemo smatrati zasebice, 
nego u koliko je kao hrvatski sin, kao čestiti i 

ponosni Hrvat, u sebi inkarnirao ideju katolicizma, 
koja je bila uzko svezana s hrvatskim narodom u 
težkim 1 nesnosnim danima XVI. 1 XVII. vieka. 
Zatim je prešao na dokazivanje, kako je vjera 
bitni sadržaj čovjeka i kako absolutno nije moguće 
zamisliti naroda sretna bez pozitivne vjere u obće, 
a napose hrvatskoga bez uzvišenoga katolicizma. 
Dokaze za to naveo je iz Platonovih zakona, iz 
Aristotelove filozofije, kao također i iz drugih 
uglednih izvora. 


U II. dielu analizovao je akt mišljenja 1 
htienja, i dokazivao potrebu vjere. Sve je to bilo 
začinjeno prekrasnim primjerima i prispodobom 
Vergila, Dantea 1 temeljitim poznavanjem moderne 
filozofije. — Osobito je liep zaključak, da budemo i 
mi kao što je bio i blaž. Marko poput gorde hridi 
jak, stalan i neslomiv značaj, vjeran sin sv. crkve, 
pa da i mi sliedimo njegove stope, jer time ćemo 
najbolje dokazivati, da smo u istinu dostojni da 


se nazivamo njegovim sugrađanima i zemljaci- 
ma. 


Ta propovijed, bolje rekuć znanstvena raz- 
prava, bila je pravi duševni užitak, zdravo sjeme, 
koje nije palo na neplodno tlo, već koje se duboko 
usadilo u srca čestitih Križevčana, koji Bogu hvala 
unatoč umjetnim makinacijama nisu izgubili žive 
vjere u pravednoga Boga; koji su još uviek valjani 
i iskreni sinovi sv. katoličke crkve, koji se ponose 
njome poput svojih neumrlih pradjedova, koji umi- 
rahu hrabro >za krst i slobodu!« 


I tako je starodrevni Križevac i opet zasvje- 
dočio, da je nepokolebiv u svojoj katoličkoj vjeri 
i da umije cieniti i veličati slavnoga svoga sina, 
koji je pred cielim katoličkim svietom prodičio 
sebe, svoj rodni grad, svoju dragu i svetu otačbinu 
Hrvatsku, koje se vazda otvoreno priznavao do- 
brim i zahvalnim sinom. 


Pa dao Svemogući da u srcima ne samo 
dičnih Križevčana već i vascieloga naroda 
hrvatskoga bude uviek živa i stalna vjera i ne- 
pokolebiva ljubav prema sv. katoličkoj crkvi. A 
blaženi naš zemljak Marko Krizinus neka se pred 
priestoljem Božjim sjeća svoga naroda 1 svoje 
hrvatske grude, na kojoj je ugledao prvo svietlo, i 
neka moli Vječnoga da toj njegovoj rođenoj grudi 
svanu što prije ljepši i sretniji dani! 


Ciela ova liepa slava završena je poslije podne 
svečanom večernjicom (vespere) uz >Te Deum<« 


Svečanom je liturgijom beatifikacija Marka 
Križevčanina proslavljena i u grkokatoličkoj ka- 
tedrali Svetog Trojstva: 


»Povodom beatifikacije Hrvata — Marka 
Krizina iz Križevaca uveličana je u stolnoj crkvi 
Sv. Trojice sv. liturgija na ovaj način: 


Đakonisanu sv. liturgiju odpjevaše notalno 
pitomci biskupovog sirotišta, čineći dvored na 
soleji, obučeni u odeždice i držeći ripide.“ 

Poslije pročitanoga evangjelja rečena je pro- 
povied prigodnica o blaženiku Marku, u kojoj je 
iztaknuto i udioničtvovanje kod čina beatifikacije 
pripadnika hrvat. katoličke crkve grčkoga obreda. 
Na koncu liturgije odpjevana je pjesma »Tebe 
Boga hvalimo«, a završena sa mnogoljetsvijem: sv. 
Otcu, vladiki 1 žiteljstvu grada Križevaca katoličke 
vjeroizpoviesti. 

Među siromake grada razdielio je preč. g. 
gener. vikar Gjuro Badovinac pet sto kruna, daro- 
vanih po presv. g. vladiki na polazku u Rim. 


U oči nedjelje a na novu godinu grkokatolika 
bijahu vladičanska palata i domovi kanonički raz- 
svietljeni 1 sat prije pozdravljenja u večer i 2 sata 
po pozdravljenju.«? 


Spomenimo da su dva dana pranije, 13. siječ- 
nja, u hrvatskom izaslanstvu koje je bilo u audijen- 
ciji kod pape Pija X, bili i istaknuti Križevčani na 
čelu s grkokatoličkim biskupom Drohobeckim: 


»Audijencija Hrvata kod sv. Otca 
Rim, 13. siečnja 1905. 


Danas poslije podne u tri sata primio je sv. 
Otac u posebnu audijenciju Hrvate, koji su došli 
ovamo, da prisustvuju svečanoj beatifikaciji Marka 
Križevčanina, koja će biti u nedjelju 15. 0. mj. 

Damazovim stubama unišli smo u Klimen- 
tovu dvoranu. Najprije je pošao preuzv. g. nadbi- 
skup zagrebački Posilović pokloniti se sv. Otcu sa 
prisutnim biskupima Drohobeczkyjem, Palunkom 


3 Proslava beatifikacije blaž. Marka Krizina — Križevčanina. Hrvatstvo, 
2 (1905), br. 14, str. 2. 

4 Ripida — velika pokaznica na dugačku štapu. 

5 Povodom beatifikacije Hrvata Marka Krizina, Hrvatstvo. 2 (1905.), br. 
12, str. 3. 

i Švindermanom... Među prisutnima vidjesmo 
mons. dr. Danu Šajatovića, mons. Ivana Gčszla, 
kanonika Ivaniševića, dekana Pinterovića i Mat- 
kovića, župnika Mikića i Debeljaka, gradske za- 
stupnike križevačke: Goluba, Horvata, Križa itd. 


(...) 


Sada predstavi preuzv. gosp. nadbiskup depu- 
taciju grada Križevaca, koju je predvodio žup- 
nik križevački Ferkić, sa gradskim viećnikom 
g. Živkom. — Dr. Horvat predade sv. Otcu živo- 
topis bl. Marka Križevčanina.“ — Sv. Otac im 
kaza, kako ih je veliko stiglo odlikovanje, tim 
što je nekadanji njihov sugrađanin proglašen 
blaženim.«' 


U rujnu 1905. zagrebački nadbiskup Antun 
Posilović odlučio je da se u crkvama Zagrebačke 
nadbiskupije još jedanput svečano slavi onaj dan 
kada je papa beatificirao Marka Križevčanina: 


»Proslava beatifikacije bl. Marka Krizina 


Prema odredbi preuzv. gosp. nadbiskupa 
našega (...) imade se proslaviti svečano ovaj ra- 
dosni dan, kad je sv. Otac Papa Pijo X 15. siječnja 
o. g. u Rimu našega zemljaka Marka Križevčanina 
ubrojio među blaženike na nebu, i ona veličan- 
stvena slava u crkvi sv. Petra u Rimu na neki prem 
nepotpuni i slabi način u našoj prvostolnoj i po 
drugim crkvama nadbiskupije ponoviti. Za prvo- 
stolnu crkvu određeni su već dani 13., I4. 1 15. 
listopad, a za druge crkve opredijelit će vrijeme 
dotični župnici.Xx 


6 Papi je svoju knjigu Život blaženog Marka Križevčanina mučenika, 
objavljenu u Zagrebu 1904., dao osobno autor Križevčanin Karlo 
Horvat. 

7 Audijencija Hrvata kod sv. Oca. Hrvatstvo. 2 (1905.), br. 13 str. 1. 

8 Povodom proslave beatifikacije Marka Križevčanina u zagrebačkoj ka- 
tedrali u tiskari Antona Scholza u Zagrebu otisnuta je publikacija koja 
uz naslovni list ima tri stranice formata 16x8 cm, a naslov glasi: Uspo- 
mena na proslavu beatifikacije blaženoga Marka Krizina mučenika 
Hrvata, Križevčanina, koja se vršila u prvostolnoj crkvi u Zagrebu dne 
12., 13., 14. i 15. listopada 1905 (signatura primjerka u NSK: 189.292). 
Osim kratkog životopisa sv. Marka publikacija sadrži i kratku molitvu: 
»Blaženoga mučenika tvojega Marka, molimo Gospodine, molitvama 
neka budemo pomagani: da čijom se hvalimo pobjedom, postojanstvo 
u vjeri nasljedujemo. Po Kristu Gospodinu našem. Amen.« Na zadnjoj 
je stranici pjesma posvećena sv. Marku: 

Pjesma 
Blaženomu Marku Krizinu mučeniku, 
Hrvatu, Križevčaninu 
(Pjeva se po melodiji: »Slava, slava, v jek Bogu u visini!«) 
L: 
Tvoja duša, o blaženi Marko, 
Uživa rajsko veselje i slast; 
Ona smjerno sad Bogu se klanja, 
I pjeva njemu u slavu i čast. 

Dne 14. prosinca saznali su čitatelji Katoličko- 
ga lista da je na početku prosinca i u Križevcima 
bila višednevna proslava beatifikacije sv. Marka: 


»... obavljena je proslava Krizinova u Kri- 
ževcima, rodnom mjestu blaženoga Marka. U 
utorak u predvečerje trodnevnice pročitao je žu- 
pnik Ferkić apostolski breve 1 otkrivena bi slika bl. 
Marka. Tom činu pribivale su sve civilne oblasti 1 
preč. kaptol križevački. 


Srijedu, četvrtak i petak služio je domaći 
župnik svečanu sv. misu, a propovijedali su prvi 
dan župnik glogovnički Fran Novak, drugi dan 
kateketa Zlatko Jambrečak, a treći dan župnik 
orehovački Aleksij Rožić. Treći dan pribivao je 
svečanosti kaptol križevački, civilne oblasti i 
okolišno svećenstvo. Preko 1000 duša pristupilo 
je k sv. sakramentima.«!? 


Godine 1905. slavljena je beatifikacija tada 
blaženoga, a danas svetoga Marka Križevčanina 
dva puta: prvi put u sredini siječnja te godine, a 
drugi put na početku prosinca. Oba je puta u pro- 
slavama sudjelovalo mnoštvo Križevčana, nekoliko 
tisuća, unatoč studeni i snijegu. Osim u križevač- 
kim rimokatoličkim crkvama proslave su održane 
i u grkokatoličkoj katedrali Svetoga Trojstva. 


Programi kojima danas Križevci slave 
blagdan sv. Marka Križevčana, raznovrsniji su 
nego nekada. Ipak tekstovi koji u starim novi- 
nama izvješćuju ili najavljuju svečanosti štovanja 
sv. Marka Križevčanina u Križevcima, doka- 
zuju da su i nekadašnja štovanja bila boga- 


Licem u lice Ti gledaš ga sad, 
Ne znaš za biedu a niti za jad, 
Do v/jek si blažen i presretan. 
ph 
Svetim žićem Ti služio si Bogu, 
Bijući svagda za spasenje boj; 
Najzad muku Ti podnio si mnogu, 
Za vjeru dao i život si svoj. 
Al brzo bio svim mukama kraj, 
Rajski Ti sinu v/jek trajući sjaj, 
Nebo je plaća za život taj! 


I Tvoj narod sav hrvatski Te slavi, 
U srcu gori mu ljubavi plam, 
Moli Tebe, da zagovornik pravi 
Budeš na nebu v'jek svima Ti nam. 
Tebe zazivamo dušom sad svom, 
Da štitiš vjeru nam, narod i dom! 
Blaženi Marko, daj moli za nas! 
9 Proslava beatifikacije bl. Marka Krizina. Katolički list. 56 (1905.), br. 
38, str. 463. 
10 Proslava Krizinova. Katolički list, 56 (1905.), br. 50, str. 605. 

ta prigodnim događajima. Tako se, primjerice, 
1925. godine nije u Križevcima obilježavala 
samo dvadesetogodišnjica beatifikacije Marka 
Križevčanina, nego je tada cijela Hrvatska, pa 
i Križevci, slavila tisućgodišnjicu hrvatskoga 
kraljevstva. Godine 1925., 7. rujna, u Križevcima 
je proslavljen vrlo svečano blagdan sv. Marka, o 
čemu postoje najave: 


»BL. MARKO KRIŽEVČANIN, M. So- 
ljačić, Zagreb, 1925., str. 32. 


Građani grada Križevci žele da podignu 
svome dičnom sinu blaženom Marku Križevčaninu, 
mučeniku, u drevnoj crkvi sv. Križa dostojan 
spomenik. U tu svrhu, kako je već poznato, do- 
bili su Hrvati na molbu preuzv. g. nadbiskupa 
zagrebačkog dra. Antuna Bauera dio svetih osta- 
naka blaženoga mučenika (stegno), koji je već 
prenesen u Zagreb i pohranjen u nadbiskupskoj 
dvorskoj kapeli do onoga dana, kad će biti svečano 
prenešen u Križevce. 


Moći blaženoga mučenika bit će pohranjene 
na posebnom oltaru nasred crkve sv. Križa, koji će 
biti umjetnički izrađen. To bi ujedno bio najzname- 
nitiji spomenik u Križevcima podignut domaćem 
blaženiku prigodom narodnoga tisućgodišnjeg 
slavlja. Slava će se obaviti na dan 7. rujna o. g. kad 
je blagdan blaženikov. 


Za ovu je prigodnu slavu spjevao naš vrli ka- 
tolički pjesnik prof. Marko Soljačić u Križevcima 
krasni oratorij, što ga je uglazbio križevački grad- 
ski kapelnik g. Jelinek [pogrješan podatak, op. 
autora]. Pjesničkim 1 religioznim zanosom ocrtan 
ukratko život 1 idealno djelovanje blaženoga muče- 
nika Marka i njegovih dvaju drugova Pongraca i 
Grodeca, te najposlije mučenička smrt od nasilnih 
krivovjeraca kalvina, uz koje je fanatično pria- 
njao i odmetnički knez Rakoczy. Predigra pak i 
epilog sastavlja alegorički pijev četvorice Hrvata, 
starice i zbora, gdje se slavi nepokolebiva vjera i 
mučeništvo blaženika, 1 stavlja se pod okrilje nje- 
gova zagovora njegov rodni drevni grad i patnička 
domovina, da po njegovu uzoru ostane vjerna 
svetoj katoličkoj vjeri, za koju lijevahu kroz vije- 
kove naši oci svoju krv. 

Brošurica se raspačava uz cijenu od 3 dinara, 
a čist je prihod namijenjen za podignuće oltara 
bl. Marka Križevčanina. Naručuje se kod čČ. oo. 


Isusovaca u Zagrebu, Palmotićeva ul. 33 ili kod 
rkt. Župnog ureda u Križevcima. Knjižicu mogu 
lijepo upotrijebiti vlč. gg. vjeroučitelji, da je ras- 
pačavaju među školskom djecom, ili daju kao dar 
ministrantima.«! 


U katoličkome je tisku godine 1925. izišla još 
jedna najava o štovanju sv. Marka u Križevcima na 
njegov blagdan 7. rujna: 


»(...) Blaženi je Marko Hrvat, ures naše po- 
vijesti, a Hrvati kao da ne znaju za njega. Malo je 
Hrvata svetaca, a naš Marko Križevčanin već je 
upravo pred dvadeset godina službeno i svečano 
priznat i proglašen od sv. Crkve blaženim, pa kako 
se malo u nas slavi. Koliko ima blaženi naš Marko 
oltara u našim crkvama, koliko mu je domova 
ukrašeno njegovim slikama? Koliko Hrvata nosi 
njegovo ime? 


Mi Hrvati slavimo ove godine tisuću go- 
dišnjicu našega kraljevstva 1 naše državne sa- 
mostalnosti. Sada se mnogo spominju velikani 
slavne naše prošlosti i nepravde gdje kojem od njih 
nanešene s mnoge dobre volje nastojat će se po- 
praviti. I slava našega blaženog Marka Križevčani- 
na ima da bude obnovljena 1 što više proširena u 
našem narodu, koji i te kako treba sinova, kao što 
je on bio. 


Za to se liepo zauzeo rodni njegov grad Kri- 
ževci. Posredovanjem preuzv. g. nadbiskupa dr. 
A. Bauera dopremljen je liep dio kosti bl. Marka 
u Zagreb pa će se o njegovoj svetkovini prenijeti 
svečano u Križevce. Mnogo se za to zauzimlju uz 
preč. g. župnika M. Fržića »Braća hrv. Zmaja«. 
G. prof. Soljačić napisao je za tu zgodu krasan 
oratorij u čast bl. Marku, a uglazbio ga prof. Hra- 
nilović. Oratorij je tiskan 1 u novom Kalendaru 
Srca Isusova i Marijina za g. 1926. pa će se i tim 
vrlo lijepo iskazati štovanje našem Blaženiku 
Marku Kr«l? 

Godine 1925. gimnazijski profesor u Križevci- 
ma Marko Soljačić (profesor u Realnoj gimnaziji 
od 1922. do 1928.) napisao je oratorij posvećen sv. 
Marku Križevčaninu, a Vjekoslav Hranilović (pro- 
fesor u Gimnaziji 1921. — 1923. 1 1937. — 1941; 


11 M. Soljačić, Bl. Marko Križevčanin, Zagreb, 1925., str. 32. Katolički 
list, 76 (1925.), br. 35, str. 446. 

12). 1., Bogoslov Marko Križevčanin Hrvat-mučenik. Glasnik Srca 
Isusova, 34 (1925.), br. 9, str. 213 — 214. 

rođen 1900., umro 1949.; bio nastavnik pjevanja u 
Gimnaziji i Učiteljskoj školi) napisao je glazbu za 
oratorij. Iz tekstova najava proslave blagdana sv. 
Marka 7. rujna 1925., u kojima se autor oratorija 
Marko Soljačić apostrofira kao »profesor« 1 »vrli 
katolički pjesnik«, kao 1 iz činjenice da je u Ka- 
lendaru Srca Isusova i Marijina za godinu 1926. 
tekst oratorija potpisao »M. Soljačić, Križevci«, 
zaključujem da je križevački gimnazijski profesor 
Marko Soljačić onaj dugo vremena zaboravljeni 
katolički pjesnik Marko Soljačić (1896. — 1962.), 
koji je tridesetih godina predavao u zagreba- 
čkim gimnazijama hrvatski jezik. Marko Soljačić 
napisao je roman Prvi i jedini (HKD sv. Jeronima, 
Zagreb, 1931.), biografiju sv. Dominika Bijeli 
svetac (HKD sv. Jeronima, Zagreb, 1934.) te libre- 
to za operu Sunčanica B. Papandopula (praizvedba 
opere bila je 13. lipnja 1942. u HNK u Zagrebu, 
kada je Soljačić bio ravnatelj Drame HNK, redatelj 
je bio Branko Gavella) i operu Svadba na suncu 
Jurja Stahuljaka. Spjev Misa (Soljačić je napisao 
spjev u Križevcima, a dio je objavio u književnom 
časopisu Hrvatska prosvjeta 1926.), za koji je 
glazbu napisao Juraj Stahuljak, izveden je 1930. 
u HNK za Euharistijskoga kongresa u Zagrebu. 
U kojoj je mjeri Soljačić vrstan pisac libreta za 
opere, najbolje se vidi u činjenici da je nedavno 
opera Sunčanica obnovljena — HNK Ivana pl. 
Zajca u Rijeci postavio je Sunčanicu na svoju 
pozornicu 2008. godine. Soljačić je 1920. 1 1921. 
uređivao đački katolički časopis Luč. Napisao je 
i više jezičnih savjetnika, bio je lektor u HNK u 
Zagrebu, ravnatelj Drame HNK 1943. te intendant 
HNK 1943. — 1945. 

Da je glazbu za oratorij napisao križevački 
profesor glazbe Vjekoslav Hranilović, zaključujem 
iz podatka, koji se iznosi 1 u Soljačićevoj brošuri 
o sv. Marku Križevčaninu, kao i Kalendaru Srca 
Isusova i Marijina za 1926., gdje je oratorij također 
objavljen, da je glazbu za oratorij napisao »N. Hra- 
nilović«. Kako nema podatka da je u Križevcima 
bio profesor glazbe između dvaju svjetskih ratova 
još neki Hranilović, uz Vjekoslava Hranilovića, 
smatram da je inicijal N. pogrješka te da autor 
glazbe jedino može biti Vjekoslav Hranilović. 


13 Vjekoslav Hranilović uglazbio je i pjesmu Đure Arnolda Sva je gora 
eno bijela za mješoviti zbor a capella. 

Oratorij je objavljen u brošuri Marka So- 
ljačića Bl. Marko Križevčanin (1580-1619), Za- 
greb, 1925., stranica 32, na stranicama 6 — 32. 
Oratorij je objavljen i u Kalendaru Srca Isusova 
i Marijina za prostu godinu 1926., Zagreb, str. 
97 — 103. Brošuru Marka Soljačića ne posjeduje 
Nacionalna i sveučilišna knjižnica, kao ni jedna 
zagrebačka javna knjižnica, a ni križevačka Grad- 
ska knjižnica Franjo Marković. 

Da razdoblje komunizma nije bilo pogodno 
za javno pokazivanje pripadnosti bilo kojoj vjeri, 
pa tako 1 katoličkoj, dobro je poznato, ne samo iz 
osobnih iskustava mnogih koji su živjeli u doba 
komunizma, nego i iz sada već mnogih povijesnih 
studija napisanih o tome razdoblju novije hrvatske 
povijesti. Što se tiče Križevaca, situaciju što se 
tiče vjerskoga života u doba komunizma, posebno 
pedesetih 1 šezdesetih godina XX. stoljeća, dobro 
oslikava knjiga Stjepan Kranjčić život i djelo. O 
križevačkome župniku, umrlome na glasu svetosti, 
dr. Stjepanu Kranjčiću, koji je bio križevački žu- 
pnik od 1952. do svoje smrti 1968., petnaestak 
autora objavilo je svoje radove, iz kojih je jasno 
vidljivo kako nije bilo moguće javno štovanje, 
štovanje na gradskim ulicama, sv. Marka Kri- 
ževčanina u doba kada je župnikom bio dr. Stjepan 
Kranjčić — križevački župnik čak nije bio siguran 
ni u prostoru crkve, u koju su protucrkveni nasilni- 
ci upadali i maltretirali župnika i druge prisutne 
svećenike. Zato je križevački župnik Kranjčić 
jedino mogao u molitvi štovati sv. Marka, kao što 
svjedoče svjedoci Kranjčićeve svetosti Vladimir 
Palošika i Renata Husinec. 

Palošika svjedoči o dr. Stjepanu Kranjčiću: 

»Bi0 je preteča kulta sv. Marka Križevčanina 
u Križevcima. Zazivi Kranjčićevi kod večernjice 
bili su: blaženi Marko Križevčanine, moli za nas, 
sv. Ano, moli za nas. Njegov je nasljednik na tim 
temeljima priredio velebnu proslavu sv. Marka 
kakve ni u slobodnoj Hrvatskoj nije bilo. A Kranj- 
čić je neizostavno zazivao sv. Marka kod večer- 
njice, obvezno je to bilo, ili iza litanija u jednom 
trenutku .«'“* 

Izjava Renate Husinec: 


14 Izjave Vladimira Palošike i Renate Husinec uzete su iz Arhiva o dr. 
Stjepanu Kranjčiću Udruge za promicanje znamenitih Križevčana Dr. 
Stjepan Kranjčić u Križevcima. 

»Majka Božja i Marko Križevčanin bili su 
mu glavni.« 

VIČ. Stjepana Kranjčića i sv. Marka Križev- 
čanina povezuje isto ponizno srce koje ih je vodilo 
kroz život i kojemu su podredili svoj intelekt, 
intelekt koji je po svojoj naravi sklon oholosti. 
Stjepan Kranjčić u komunističkome režimu i 
nije mogao drukčije štovati tada još bl. Mar- 
ka Križevčanina nego molitvom, a veliko javno 
štovanje sv. Marka Križevčanina godine 1969. nije 
bilo zasluga župnika Vida Cipriša, nego posljedica 
postupnoga političkog »otapanja« odnosa između 
Vatikana i komunističke Jugoslavije (nakon prekida 
diplomatskih odnosa na kraju godine 1952. zbog 
imenovanja zagrebačkoga nadbiskupa Alojzija 
Stepinca kardinalom), koje je počelo 25. lipnja 
1966. potpisivanjem Protokola u Beogradu »o 
razgovorima koji su vođeni između predstavnika 
vlade SFRJ i Svete Stolice, u svrhu sređivanja 
odnosa između jugoslavenske vlade i Katoličke 
crkve. Tim je protokolom potvrđeno da su se vlade 
SFRJ 1 Svete Stolice sporazumjele o razmjeni 
poluslužbenih predstavnika«!* Odnosi su u potpu- 
nome diplomatskome smislu ponovno uspostavljani 
razmjenom veleposlanika 1970. godine. Poznate 
su i zasluge kardinala Franje Šepera u promicanju 
javnih vjerskih manifestacija u Hrvatskoj. Svakako 
se može prihvatiti i ocjena Vladimira Palošike da 
velikog okupljanja vjernika i velikoga štovanja sv. 
Marka Križevčanina godine 1969. ne bi bilo da 
nije bilo šesnaestogodišnjega djelovanja župnika 
Kranjčića. Jer, svima je poznato da se dobro stvara 
samo upornim i dugotrajnim radom, a preko noći 
se nešto može samo uništiti. 

Osmog siječnja 1968. papa Pavao VI. imenovao 
je zagrebačkoga nadbiskupa kardinala Franju Še- 
pera za pročelnika Sv. kongregacije za nauk vjere. 
»Franjo Šeper bio je prvi Hrvat i prvi netalijan 
koji je dobio taj visoki položaj u Crkvi. Kao kar- 
dinal, Franjo Šeper je izrastao možda u prvu osob- 
nost Crkve u Hrvata. Promicao je svečane vjerske 
manifestacije u mnogim mjestima (Sinj, Šibenik, 
Đakovo, Pula, Trsat) i hodočašća (u Sv. Zemlju, 
Rim, Lurd, Solin, Nin). Pohodio je hrvatske iselje- 
nike u SAD-u (1966.) i Kanadi (1967.) te iseljenike 


15 Akmadža, Miroslav, Franjo Šeper: mudrošću protiv jednoumlja. 
Društvo za povjesnicu Zagrebačke nadbiskupije Tkalčić, Zagreb, 
2009., str. 241. 


radnike zaposlene u Njemačkoj, Italiji 1 Austriji. 
Inicirao je zajedno s Karlom Balićem održavanje 
Marijanskog i mariološkog kongresa u Zagrebu i 
Mariji Bistrici (1971.).«!* Tako 1969., primjerice, 
prvi put počinju u komunističkoj Jugoslaviji or- 
ganizirana bolesnička hodočašća iz Hrvatske u 
Lurd, a kardinal Franjo Šeper, kao vrlo visoki va- 
tikanski državni službenik, vodit će misna slavlja 
na javnim prostorima — 7. rujna u Križevcima u 
povodu 350. godišnjice mučeničke smrti sv. Marka 
Križevčanina, a 14. rujna na Trškome vrhu u po- 
vodu 300. godišnjice svetišta. Također je kardinal 
Franjo Šeper bio prisutan proslavi 350. godišnjice 
mučeništva sv. Marka Križevčanina, održanoj u 
proljeće 1969. u Vatikanu, a koji je prethodio pro- 
slavi u Križevcima: 

»U nedjelju 20. travnja, u dvorani Papinskog 
zavoda Germanicum-Hungaricum u Rimu iz- 
vedena je praizvedba dramske kronike »Marcus 
Crisinus< (hrvatski original ima naslov »Posuđivači 
očiju“), koju je napisao književnik Hrvoslav Ban. 
Predstavu su povodom 350. godišnjice mučeništva 
bl. Marka Križevčanina, u režiji Wernera Guballa 
i scenografiji Hans-Fritza Werlinga, izveli pitomci 
kolegija. Tom su prigodom studenti Hrvati Zavoda 
priredili izložbu »Marko Križevčanin i njegovo 
vrijeme«. 

Jubilarnoj proslavi u zavodu Germanicum- 
-Hungaricum prisustvovali su kardinali Franjo 
Šeper i Josip Slipy, general franjevaca-konventu- 
alaca o. Basile Heiser, istaknuti hrvatski učenjak o. 
Stjepan Krizin Sakač D. I., poznati teolog o. Karlo 
Balić OFM, osobni izaslanik odsutnog rektora 
papinskog sveučilišta Gregorijane o. Josip Fuchs, 
D. I., rektori msgr. Đuro Kokša i msgr. Zagon, 
urednik revije »Veritas« o. Ivan Ćuk OFM Conv., 
zastupnik hrvatske provincije isusovaca 0. Josip 
Antolović D. 1., i mnogi drugi ugledni gosti. 

Pozdravne telegrame su, među ostalima, po- 
slali: kard. Marella, biskupi Kuharić, Biuerlein i 
Jenko, zatim križevačka župa, književno društvo 
sv. Ćirila i Metoda, sestre Milosrdnice, advokat 


16 Cvrlje, Vjekoslav, Znameniti Hrvati pri Svetoj Stolici. Školska knjiga, 
Zagreb, str. 208 — 209. 

17 Hrvatski književnik Hrvoslav Ban (1924. — 2000.), franjevac, posljed- 
nje je godine života živio u franjevačkome samostanu na Humcu 
kod Ljubuškoga, gdje je i pokopan, pa bi tekst drame o sv. Marku 
Križevčaninu trebalo potražiti u ostavštini Hrvoslava Bana, koja se 
vjerojatno nalazi u franjevačkome samostanu na Humcu. 

dr. Zlatko Kuntarić, mnogi Hrvati iz Amerike i 
brojni drugi crkveni dostojanstvenici iz domo- 
vine i inozemstva, redovničke kuće, kongregacije, 
župe, redakcije katoličkih listova te svećenici i 
vjernici.«!? 

Pred kraj kolovoza Glas Koncila najavljuje 
proslavu tada još bl. Marka u Križevcima: 


»U nedjelju 7. rujna sprema se jubilarna 
proslava 350. godišnjice smrti blaženog Marka 
Križevčanina u njegovom rodnom gradu Križevci- 
ma. Prije blagdana obavit će se trodnevnica. Na 
sam dan 7. rujna u 7 sati otvorenje izložbe o 
blaženom Marku. U 9,30 biskupska misa i bla- 
goslov nove slike blaženog Marka. Nakon mise će 
biti prenesena u procesiji u crkvu svetog Ladislava, 
koja tom prilikom dobiva kao drugog zaštitnika 
blaženog Marka. Poslije podne salezijanski klerici 
iz Križevaca izvode scenski prikaz blaženikova 
života prema tekstu Hrvoslava Bana. (...) 


Kako je crkva svetog Ladislava u Križevcima, 
koja će od sad biti zvana crkvom blaženog Marka, 
dosta ruševna, župnik je poduzeo korake da se 
popravi zasad barem pročelje. On se obraća na sve 
da mu pomognu u ovom nastojanju.«!? 


A evo izvješća s proslave u Glasu Koncila, 
koji u tom broju, na prvoj stranici, nosi naslov: 
»DESECI TISUĆA VJERNIKA OKO KAR- 
DINALA ŠEPERA NA PROSLAVAMA U 
KRIŽEVCIMA I KRAPINI«: 


»Kardinal Šeper u Križevcima i Krapini 


Pročelnik rimske Kongregacije za nauku vjere 
kardinal Franjo Šeper boravio je od 6. do 17. rujna 
u domovini, u Zagrebu. Tih je dana sudjelovao u 
dvije značajne vjerske manifestacije. U Križevcima 
7. rujna, vodio je veliku svečanost povodom 350. 
obljetnice mučeničke smrti hrvatskog blaženika 
Marka Križevčanina, a 14. rujna došao je kao 
hodočasnik na Trški Vrh kraj Krapine da proslavi 
300. obljetnicu Marijina svetišta. 


Proslava u Križevcima okupila je oko 8 tisuća 
vjernika iz samih Križevaca i svih susjednih župa. 
(44) 

Na početku svečanosti u nedjelju 7. rujna, 
kardinal Šeper je blagoslovio veliku sliku bl. 


18 Krizinovo u Rimu. Glas Koncila, 7 (1969), br. 10, str. 7. 
19 Krizinovo u Križevcima. Glas Koncila, 7(1969.), br. 17), str. 13. 

Marka u župnoj crkvi. Zatim je golema procesija 
prošla kroz grad noseći sliku u crkvicu bl. Marka. 
Široka glavna ulica u Križevcima bila je zakrčena 
tisućama ljudi. Na čelu su stupali muškarci, tisuće 
njih. Brojni svećenici bogoslovi i časne sestre, 
zatim Kardinal u pratnji biskupa Kuharića i pred- 
stavnika Kaptola. Svečana misa slavila se u parku 
uz crkvicu bl. Marka. Kardinal je u prigodnoj 
propovijedi ukratko prikazao životni put našega 
mučenika, te iz njegova primjera izveo tri poruke: 
da ostanemo vjerni Križu, Mariji i Papi. 


(s) 


Poslije podne je u dvorani Doma kulture 
Narodnog sveučilišta održana prigodna akademija; 
salezijanski klerici izveli su dramsku kroniku o 
životu blaženoga Marka u dva čina (pet slika) od 
mladog katoličkog književnika Hrvoslava Bana. 


Navečer su u dvorištu grkokatoličkog bi- 
skupskog dvora održali koncert katolički mladići, 
nedavno stvoren VIS »Veritas« iz Zagreba.«?* 


U zdravici kardinalu Šeperu Franjo Kuharić, 
tada još biskup, izrekao je riječi, koje su, od 
svih riječi zabilježenih na štovanjima sv. Marka 
Križevčanina u Križevcima, izrečene ponajviše u 
duhu poniznoga srca sv. Marka: 


»Koji su na visokim položajima moraju se 
dublje spustiti — pozdrav biskupa Kuharića. 

U zdravici za stolom prigodom proslave 350. 
obljetnice smrti blaženoga Marka Križevčanina 
7. rujna, mons. Franjo Kuharić, administrator za- 
grebačke nadbiskupije, pozdravio je dosadašnjeg 
nadbiskupa kardinala Šepera ovim riječima: 

(...) Vi ste ovdje uvijek kod kuće. Ja znam da 
je vaše srce u Hrvatskoj, u Zagrebu. Visoki položaj 
koji vas je pravno odijelio od vaše nadbiskupije 
nije vas od nje rastavio, nego vas je još jače ut- 
kao u nju. Jer oni koji su na visokim položajima 


moraju se još dublje spustiti u Božji narod da bi ga 
svojim autoritetom, svojom riječju, svojom molit- 


vom i patnjom sve više okupljali, da bi ga sačuvali 
u jedinstvu i u ljubavi. [podcrtao autor] _(...) 

Dok nas je ovdje danas okupila uspomena 
na jednoga mučenika — a mučeništvo je najveće 
svjedočanstvo vjere — sjetimo se i svih mučenika 


20 Kardinal Šeper u Križevcima i Krapini. Glas Koncila, 7 (1969), br. 
19. str. 8 — 9. 

Crkve Božje u našem narodu, sve do najnovijih 
vremena. Baš ti mučenici zalog su nade da će po 
njihovoj žrtvi, po njihovoj ljubavi Bog dati svojoj 
Crkvi milost da prebrodi krize i da — ponovno 
ojačana, pomlađena i posvećena — kroči kroz 
povijest čovječanstva i u čovječanstvu, prema 
svome Eshatonu. Zato neka i nas sve obuhvati duh 
mučeništva, da budemo pripravni i cijenom života 
plaćati vjernost Isusu Kristu i njegovoj Crkvi.« 


Neka svete riječi kardinala Franje Kuharića, 
izrečene na plodovima molitve hrvatskih sveta- 
ca, budu putokaz i današnjim pastirima Crkve u 
Hrvata. Na hladnoći, u svakojakom nevremenu 
okupljali su se Križevčani molitvama oko svojega 
sv. Marka, u križevačkim prekrasnim crkvama, 
tijekom više od stotine godina, njegujući poniznost 
i ustrpljivost svojih srdaca. 

Summary 


Worshipping St Marko Križevčanin in 
Križevci between 1905 and 1969 


Keywords: St Marko Križevčanin, worship of 
St Marko Križevčanin, Križevci, Croatian saints 


The worship of St Marko of Križevci is de- 
scribed through four events: 

1- ceremony of beatification of Marko 
Križevčanin in 1905; 

2- twentieth anniversary of his beatification 
in 1925; 

3- worship of Marko Križevčanin in the com- 
munist Yugoslavia during Dr Stjepan Kranjčić 
(parish priest 1952-1968); 

4- 350th anniversary of St Marko Križevča- 
nin's martyr's death, in 1969; 


Daily paper “Hrvatstvo" gave a thorough ac- 
count of the feast organized upon the beatifica- 
tion process in 1905. The paper was published in 
Zagreb by the Catholic Publishing Society from 
1904 to 1910. In 1905 its editor was Fran Plevn- 
jak. The feast started in the city streets, where, in 
spite of great cold, a huge crowd gathered includ- 
ing all city craft-guilds and school youth, who 
formed a procession from St Ana's Church to the 
Holy Cross Church. A solemn mass was held in 
the later and a sermon was given by the priest Dr 
Juraj Cenkić. 


In 1925 Križevci celebrated the twentieth 
anniversary of Marko's beatification and for that 
occasion an oratorio inspired by the life of Marko 

was performed. The authors of the work were two 
teachers of the Križevci high school: lyrics by 
Marko Soljačić, music by Vjekoslav Hranilović. 
Marko Soljačić was a known Catholic poet who 
wrote librettos for a few operas and later became 
theatre manager in the Croatian National Theatre 
of Zagreb (1943-1945). 


In communist period the Reverend Dr Stje- 
pan Kranjčić was parish priest for sixteen years 
(1952-1968). In those rough times for the Catholic 
Church the Reverend Kranjčić encouraged the 
faithful to worship Marko Križevčanin in their 
prayers. 


After the 1966 Protocol had been signed be- 
tween the Holy See and Yugoslavia, the Catholic 
Church in Croatia gained more freedom, which 
was brought to climax in 1968 when the Arch- 
bishop of Zagreb, Cardinal Franjo Šeper was 
appointed chairman of the Congregation for Reli- 
gious Doctrine. The year 1969 witnessed two great 
church events in September: in Trški vrh near 
Krapina the tercentenary of a renowned Mary- 
dedicated shrine was celebrated and Križevci saw 
the 350th anniversary of martyr's death of Marko 
Križevčanin. Cardinal Šeper, a great promotor 
of massive religious manifestations in Croatia, 
led both of these ceremonies in the open. 8000 
believers participated in the worship organized in 
Križevci. 

From the stated examples the author con- 
cludes that Križevci inhabitants have continually 
worshipped St Marko Križevčanin since 1905 and 
recognized in the saint the basic values of chastity: 
humbleness, modesty and perseverance in Catholic 
faith. 


